b"\n_START_ARTICLE_\nGiorgio Perlasca\n_START_SECTION_\nBiografia\n_START_PARAGRAPH_\nPerlasca va n\xc3\xa9ixer a Como i va cr\xc3\xa9ixer a Maser\xc3\xa0, prov\xc3\xadncia de P\xc3\xa0dua. Durant la d\xc3\xa8cada de 1920, va seguir el feixisme, va lluitar a l'est d'\xc3\x80frica durant la invasi\xc3\xb3 d'Eti\xc3\xb2pia i en la Guerra Civil espanyola (Corpo di Truppe Volontarie), en qu\xc3\xa8 va rebre un salconduit per portar a terme missions diplom\xc3\xa0tiques per l'Espanya del dictador Francisco Franco. _NEWLINE_Durant la Segona Guerra mundial, Perlasca va treballar obtenint prove\xc3\xafments per a l'ex\xc3\xa8rcit itali\xc3\xa0 als Balcans. Quan els nazis van ocupar Hongria al mar\xc3\xa7 de 1944, en lloc de retirar-se juntament amb altres diplom\xc3\xa0tics (It\xc3\xa0lia ja s'havia rendit als aliats en aquesta data), es va refugiar a l'ambaixada espanyola de Budapest, convertint-se de forma immediata en ciutad\xc3\xa0 espanyol amb el nom de Jorge Perlasca en virtut del seu estatus de veter\xc3\xa0 de la Guerra Civil espanyola. Va treballar amb l'encarregat de negocis \xc3\x80ngel Sanz Briz i altres diplom\xc3\xa0tics d'estats neutrals per treure de manera il\xc2\xb7legal jueus del pa\xc3\xads._NEWLINE_Davant la imminent arribada de l'ex\xc3\xa8rcit Roig a Budapest, Sanz Briz va ser traslladat a Su\xc3\xafssa a la fi de novembre de 1944, i el govern hongar\xc3\xa8s va ordenar l'evacuaci\xc3\xb3 de l'edifici de l'ambaixada espanyola i altres edificis extraterritorials on es refugiaven els jueus. Perlasca immediatament va donar el fals anunci que Sanz Briz estava a punt de tornar d'una curta abs\xc3\xa8ncia i que l'havia nomenat c\xc3\xb2nsol d'Espanya._NEWLINE_Durant l'hivern, Perlasca va ser molt actiu amagant, donant cobertura i alimentant milers de jueus a Budapest, aix\xc3\xad com expedint salconduits basats en la llei de dret a la ciutadania espanyola que havia aprovat Miguel Primo de Rivera l'any 1924 per als jueus d'origen sefardita. Quan al gener de 1945 els sovi\xc3\xa8tics van prendre la capital hongaresa, Perlasca va aconseguir desapar\xc3\xa8ixer, arribant a It\xc3\xa0lia despr\xc3\xa9s d'un viatge for\xc3\xa7a accidentat. Quan va arribar a It\xc3\xa0lia, Perlasca va guardar en secret la seva incre\xc3\xafble aventura per m\xc3\xa9s de 30 anys, fins que un grup de dones d'una comunitat jueva a Hongria va comen\xc3\xa7ar a rastrejar el diplom\xc3\xa0tic espanyol que havia salvat les seves vides._NEWLINE_Giorgio Perlasca va morir d'un atac al cor el 1992. En vida, va rebre nombroses condecoracions dels governs d'It\xc3\xa0lia, Hongria i Espanya, i havia estat considerat per Israel com Just entre les Nacions._NEWLINE_Perlasca, juntament amb Sanz Briz i altres diplom\xc3\xa0tics espanyols, va ser homenatjat en una exposici\xc3\xb3 titulada Visados para la libertad, organitzada per la Casa Sefarad a Madrid, l'any 2007.\n_START_SECTION_\nFilmografia\n_START_PARAGRAPH_\nLa seva vida va inspirar una pel\xc2\xb7l\xc3\xadcula, El c\xc3\xb2nsol Perlasca (It\xc3\xa0lia-Hongria, 2002) (T. o.: Perlasca, un eroe italiano), dirigida per Alberto Negrin, protagonitzada per Lucca Zingaretti i amb m\xc3\xbasica d'Ennio Morricone (La missi\xc3\xb3, Els intocables d'Elliot Ness)."